AS ประกาศปิดเซิร์ฟเวอร์เกมในไทย 25-27 ต.ค.นี้
AS ปิดบริการเซิร์ฟเวอร์เกมที่ให้บริการในไทย 25-27 ต.ค.นี้ เพื่อร่วมถวายความอาลัยในช่วงงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร
4 ต.ค. 2560

บริษัท เอเชียซอฟท์ คอร์ปอเรชั่น จำกัด (มหาชน) หรือ AS ระบุว่า บริษัทร่วมน้อมรำลึกถึงพระมหากรุณาธิคุณ และถวายความอาลัยในช่วงงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร
โดยทางบริษัทมีความเห็นสมควรปิดให้บริการเซิร์ฟเวอร์ทุกเกมในเครือที่ให้บริการเฉพาะในประเทศไทย ระยะเวลา 3 วัน ตั้งแต่วันที่ 25 ตุลาคม 2560 เวลา 8.00 น.-27 ตุลาคม 2560 เวลา 23.59 น. เพื่อให้สอดคล้องกับนโยบายของรัฐบาล ที่ต้องการให้ช่วงเวลาดังกล่าวเป็นการถ่ายทอดงานพระราชพิธีถวายพระเพลิงพระบรมศพ และพระราชพิธีสำคัญที่เกี่ยวข้องไม่ควรแสดงถึงความบันเทิงใจ การละเล่นเต้นรำทั้งปวง การสนุกรื่นเริง ความล่อแหลม รุนแรง
ตลอดจนแสดงถึงกริยาที่ไม่สำรวมใช้ภาษาและถ้อยคำให้มีความเหมาะสมตลอดจนเป็นไปตามหลักเกณฑ์ที่เกี่ยวข้องโดยเคร่งครัด โดยจะเปิดให้บริการอีกครั้งในวันเสาร์ที่ 28 ตุลาคม 2560 เวลา 00.01 น. เป็นต้นไป
สำหรับรายนามเกมในเครือที่จะปิดให้บริการในช่วงวันและเวลาดังกล่าว ได้แก่ Audition, CABAL2, Dragon Nest, Elsword, Granado Espada, Kritika, Luna X Online, RAN Online, Tales Runner และ Yulgang ส่วนเกมโมบาย ได้แก่ เทพยุทธ์ไร้พ่าย The Heroes